**LEGE**

**pentru modificarea şi completarea unor acte legislative**

**nr. \_\_\_ din \_\_\_\_\_\_\_\_\_\_\_\_**

Parlamentul adoptă prezenta lege organică.

**Art. I.** – Articolul 21 din Legea nr.1227-XIII din 27 iunie 1997 cu privire la publicitate (Monitorul Oficial al Republicii Moldova, 1997, nr.67–68, art.555), cu modificările ulterioare, va avea următorul cuprins:

1. „**Articolul 21.** Mesaj de interes public

(1) Mesaj de interes public constituie informaţie despre idei sau iniţiative difuzată în interesul societăţii şi al statului, avînd drept scop creșterea gradului de conștientizare, schimbarea atitudinii și a comportamentului public față de problemele sociale şi/sau publice importante, promovarea valorilor moral-spirituale, prevenirea şi/sau contracararea flagelurilor sociale.

(2) Mesaj de interes public nu se consideră publicitate şi nu poate promova interese comerciale, de partid sau confesionale ori influenţa adoptarea vreunui act legislativ. Calificarea informaţiei drept mesaj de interes social se confirmă printr-un aviz eliberat de Consiliul Concurenţei, până la difuzarea acestuia.

(3) Furnizori (iniţiatori) ai mesajului de interes public pot fi autorităţile administraţiei publice centrale şi locale, precum şi organizaţiile necomerciale. Persoanele juridice cu scop lucrativ, întreprinzătorii individuali şi persoanele care desfăşoară activităţi independente profesionale pot fi furnizori ai mesajului de interes public, dacă acesta nu are legătură directă cu activitatea de întreprinzător sau profesională a acestora. Mesajul de interes public nu poate conţine informaţii despre persoanele juridice cu scop lucrativ, întreprinzătorii individuali, persoanele care desfăşoară activităţi independente profesionale, mărcile, produsele sau serviciile acestora.”

2. Articolul 28, alineatul (1) se completează cu litera a1) cu următorul cuprins:

“a1) eliberează avize privind calificarea informaţiei drept mesaj de interes public;”.

**Art. II.** – Codul audiovizualului al Republicii Moldova nr.260-XVI din 27 iulie 2006 (Monitorul Oficial al Republicii Moldova, 2006, nr.131-133, art.679), cu modificările ulterioare, se completează după cum urmează:

1. Articolul 2 se completează cu litera l1) cu următorul cuprins:

„l1) *Mesaj de interes public* – informaţie despre idei sau iniţiative difuzată în interesul societăţii şi al statului, în conformitate cu Legea cu privire la publicitate.”

2. La Articolul 22, alineatul (5) litera d) va avea următorul cuprins:

“d) mesajele de interes public”.

**Art. III.** – Codul fiscal nr.1163-XIII din 24 aprilie 1997 (republicat în Monitorul Oficial al Republicii Moldova, ediţie specială din 8 februarie 2007), cu modificările ulterioare, se modifică şi se completează după cum urmează:

1. Articolul 36 se completează cu alineatul (8) cu următorul cuprins:

„(8) Furnizorilor de mesaje de interes public li se permite deducerea cheltuielilor, în mărime de pînă la [...]% din venitul impozabil, suportate pentru producerea şi/sau difuzarea mesajelor de interes public, în conformitate cu Legea cu privire la publicitate. Producătorilor şi difuzorilor de mesaje de interes public li se permite deducerea cheltuielilor, în mărime de pînă la [...]% din venitul impozabil, suportate pentru producerea gratuită şi, respectiv, plasarea / difuzarea gratuită a mesajelor de interes public, în conformitate cu Legea cu privire la publicitate”.

2. Articolul 95 alineatul (2), se completează cu litera e) cu următorul cuprins:

„e) producerea şi/sau difuzarea cu titlu gratuit a mesajelor de interes public, în conformitate cu Legea cu privire la publicitate.”

3. La articolul 288, punctul 9) va avea următorul cuprins:

„*Mesaj de interes public* –informaţie despre idei sau iniţiative difuzată în interesul societăţii şi al statului, în conformitate cu Legea cu privire la publicitate.”

4. Articolul 289 se completează cu alineatul (4) cu următorul cuprins:

„(4) Mesajele de interes public nu se consideră publicitate. Prevederile prezentului titlu privind taxa de plasare (amplasare) a publicităţii (reclamei) nu se aplică persoanelor care plasează şi/sau difuzează mesajele de interes public.”

5. La articolul 295, litera e) textul „publicitate socială” se exclude.

PREŞEDINTELE PARLAMENTULUI